เศรษฐกิจติดเครื่อง
ไตรมาส2ขยายตัวดีกว่าไตรมาสแรกธปท.คงจีดีพี3.1%
30 ก.ค. 2559

ไตรมาส2ขยายตัวดีกว่าไตรมาสแรกธปท.คงจีดีพี3.1%
โพสต์ทูเดย์ - เศรษฐกิจไตรมาส 2 ขยายตัวต่อเนื่อง บริโภคเอกชน ลงทุนภาครัฐผลักดัน แต่ส่งออกยังฟุบ ธปท.ตั้งเป้าส่งออกปีนี้ติดลบ 2.5%
น.ส.พรเพ็ญ สดศรีชัย ผู้อำนวยการ สำนักเศรษฐกิจมหภาค ฝ่ายนโยบายเศรษฐกิจการเงิน ธนาคารแห่งประเทศไทย (ธปท.) เปิดเผยว่า ภาวะเศรษฐกิจไทยในเดือน มิ.ย. 2559 ชะลอลงเล็กน้อยจากเดือนก่อนหน้าแต่หากพิจารณาเป็นรายไตรมาส พบว่าเศรษฐกิจในไตรมาส 2 ฟื้นตัวอย่างค่อยเป็นค่อยไป ปรับดีขึ้นกว่าไตรมาสแรกและช่วงเดียวกันของปีก่อน
แรงส่งเศรษฐกิจในครึ่งปีหลังจะมาจากภายในประเทศ ทั้งการใช้จ่ายภาครัฐและการท่องเที่ยว โดยปัญหาภัยแล้งจะบรรเทาลงทำให้กำลังซื้อภาคครัวเรือนปรับตัวดีขึ้น บวกกับภาครัฐจะมีมาตรการออกมาช่วยเหลือกลุ่มผู้กระทบจากภัยแล้งด้วย อย่างไรก็ดี ถ้าเทียบเดือน มิ.ย.กับเดือนก่อนหน้าอาจจะดูชะลอลง แต่ในภาพรวมเศรษฐกิจมีแนวโน้มดีขึ้น และความเชื่อมั่นก็ดีขึ้น
“ภาคการส่งออกปีนี้ทั้งปีน่าจะติดลบที่ 2.5% เท่าที่ประมาณการไว้ และ ธปท.ยังไม่มีแนวคิดที่จะปรับประมาณการใหม่แต่อย่างใด ยังมองว่า ปีนี้จะโตได้ที่ 3.1% แนวโน้มเศรษฐกิจในระยะต่อไปหรือครึ่งปีหลัง น่าจะทยอยปรับดีขึ้นได้ แต่คงไม่เร่งขึ้นแรง” น.ส.พรเพ็ญ กล่าว
สำหรับภาวะเศรษฐกิจไทยในเดือน มิ.ย.ที่ผ่านมา ชะลอลงเล็กน้อยจากเดือนก่อน การบริโภคภาคเอกชนหรือการใช้จ่ายของประชาชนปรับลดลงเล็กน้อย โดยหดตัวลง 0.3% เมื่อเทียบกับเดือนก่อนหน้า สะท้อนกำลังซื้อของครัวเรือนทั้งในและนอกภาคเกษตรที่ยังไม่เข้มแข็งนัก ซึ่งรายได้ครัวเรือนภาคเกษตรขยายตัวลดลงเหลือ 1.7% จาก 6.5% ในเดือน พ.ค.
นอกจากนี้ ภาคท่องเที่ยวก็ชะลอลงเล็กน้อย ติดลบ 1.3% จากการลดลงของนักท่องเที่ยวกลุ่มประเทศอิสลามเนื่องจากเป็นช่วงเทศกาลถือศีลอด ขณะที่การส่งออกสินค้าที่ไม่รวมทองคำยังซบเซาต่อเนื่อง ลดลงจากเดือนก่อนหน้า 1.4% การใช้จ่ายภาครัฐและการท่องเที่ยวที่ยังขยายตัวดี เป็นตัวผลักดันเศรษฐกิจอัตราเงินเฟ้อทั่วไปชะลอลงเล็กน้อย อยู่ที่ 0.38%